श्रीदेवी चली गई. जिंदगी के 54 साल में से पूरे 50 साल तक फिल्मों में काम किया. और चली गईं. गई तो वे दुबई थीं. लेकिन किसको पता था कि दुबई से ही सदा सदा के लिए वहां चली जाएंगी, जहां से कोई वापस नहीं लौटता. परियों सी थी, परियों के देस चली गईं. लेकिन श्रीदेवी को इस तरह से नहीं जाना चाहिए था. बहुत जल्दी चली गए. चौवन साल भी भला कोई ऊम्र होती है दुनिया से चले जाने की. वह भी अचानक. ना कोई बीमारी, ना ही कोई एक्सीडेंट. कोई नहीं जाता इस तरह. खासकर वो तो कभी नहीं जाता, जिसको दुनिया ने इतना अथाह प्यार दिया हो. पर, फिर भी श्रीदेवी चली गईं. दक्षिण भारत के शिवाकाशी में 13 अगस्त 1963 को वे इस दुनिया में आई तो थीं लेकिन 24 फरवरी 2018 की रात दुबई में हम सबसे विदा ले ली. सिर्फ चार साल की ऊम्र में पहली फिल्म करनेवाली श्रीदेवी पूरे पचास साल तक फिल्मों में काम करती रहीं.